[Foto's] Orkaan Nate verswak tot tropiese depressie | Maroela Media
[Foto's] Orkaan Nate verswak tot tropiese depressie
Lawrence Carriere kyk na die skade aan sy buurman se huis in Biloxi, Mississippi nadat 'n boom op die huis beland het (8 Oktober 2017). Foto: AP Photo/Gerald Herbert
Orkaan Nate, die vierde storm wat die VSA die afgelope twee maande getref het, is Sondag na 'n tropiese depressie afgegradeer nadat dit deur Mississippi beweeg het.
Paaie en geboue is oorstroom, maar geen katastrofiese skade is in dié staat aangerig nie. Die wind wat met Nate gepaardgegaan het, het afgeneem tot 55 km/h namate dit noordoos in Alabama inbeweeg het en daartoe gelei het dat die nasionale orkaansentrum sy tropiese storm-waarskuwings vir hierdie gebied opgeskort het.
Maroela Media het vroeër berig die storm is aanvanklik as 'n kategorie 1-orkaan geklassifiseer en het tot die dood van minstens 30 mense in Sentraal-Amerika gelei. Die meeste olie- en gasproduksie in die Golf van Mexiko moes gestaak word. Die storm was egter nie so dodelik soos sy voorgangers, orkane Harvey, Irma en Maria, nie.
Phil Bryant, goewerneur van Mississippi, het aan verslaggewers gesê daar is geen sterftes in die staat aangemeld nie. "Ons is baie gelukkig en geseën," het hy gesê.
'n Hawelose man in New Orleans met sy besittings in 'n trollie op pad na 'n skuiling in afwagting op Orkaan Nate (7 Oktober 2017). Foto: AP Photo/Gerald Herbert
Volgens die nasionale orkaansentrum sal die kern van die tropiese depressie Maandag deur Alabama in Tennessee en Kentucky beweeg. Swaar reënval en oorstromings is steeds 'n moontlikheid oor die hele gebied en volgens die sentrum kan die noordwestelike deel van Florida en 'n gedeelte van Alabama en Georgia nog tropiese stormsterk wind ervaar.
Rick Scott, goewerneur van Florida, het inwoners gewaarsku om hulle te staal vir die sterk wind wat verwag word. Donald Trump, Amerika se president, het Sondag federale noodtoestande in Alabama en Florida aangekondig om addisionele geld vir rampverligting beskikbaar te stel.
In Mississippi is die elektrisiteitstoevoer na 10 000 inwoners herstel, maar 4 800 is steeds sonder enige elektrisiteit. Meer as 1 000 mense het by skuilings aangeklop. In Alabama is elektrisiteitstoevoer na 58 000 huishoudings herstel. Ongeveer 88 000 huishoudings is steeds sonder elektrisiteit.
David Amerson (links) en T.J. Krueger loop deur 'n straat wat oorspoel het in Mobile, Alabama (8 Oktober 2017). Foto: AP Photo/Brynn Anderson
Die hawe van New Orleans is intussen weer oopgestel hoewel Alabama se Port of Mobile steeds gesluit is. Raffinaderye en hawe-owerhede in Louisiana, Mississippi en Alabama sal bepaal wanneer hulle weer kan heropen.
In Mississippi het talle inwoners gesê hulle is dankbaar vir die relatiewe min skade wat deur die storm aangerig is. Jeff Pickich, 'n 46-jarige verkoopsman van D'Iberville, het gesê gedeeltes van die heining van sy huis het omgewaai, maar die storm het slegs minimale skade aangerig. "Ek is net baie bly. Ek was bang vir die water. Die water is Moeder Natuur. Jy kan dit nie keer nie."
Ursula Staten van Biloxi het gesê die water het deur haar tuin gespoel, haar heining beskadig en rommel oor die erf versprei, maar is nie deur haar huis nie. "Ek het net 'n deurmekaarspul wat opgeruim moet word. As ons Irma gekry het, sou ek alles verloor het."
Werkers maak die sluis toe tussen die St. Bernard-gemeenskap en die East Bank of Plaquemines-gemeenskap in Violet, Louisiana in afwagting op Orkaan Nate (7 Oktober 2017). Foto: AP Photo/Gerald Herbert
Mense loop op 'n pad wat verspoel het in Alajuelita op die buitewyke van San Jose, Costa Rica (5 Oktober 2017). Foto: AP Photo/Moises Castillo
'n Sanitasiewerknemer kyk toe hoe hawelose mense in New Orleans hul besittings bymekaarmaak om na 'n skuiling te gaan in afwagting op Orkaan Nate (7 Oktober 2017). Foto: AP Photo/Gerald Herbert
Herrie oor 'rassistiese' Dove-advertensie
Orkaan Nate: Dodetal styg
My hart gaan uit na hulle!!
Die Metsimaholo (Sasolburg) munisipaliteit saag bome af sodat daar net stompe oorbly en dan kan niks omwaai. Miskien moet hulle daarnatoe gestuur word.